Hlina, Alojz, poslanec NR SR (2012-08-09):
Vážený pán predseda, vážení kolegovia, vážený pán minister, pardon, aj som rozmýšľal, či niečo poviem, ale skúsim to, to nebude dlho, bude to krátko, či sa dá ešte niečo povedať, čo nezaznelo, či možno čítať mená ľudí, ktorí boli na sneme KDH, lebo to tu zaznelo. To mi niekto povedal. Neviem, či to je pravda, že toto, čo tu čítal pán Štefanec, sa podpisovalo na sneme KDH. K samotnej tej petícii sa nevyjadrím. Nech si každý urobí názor sám. Ja som to tu včera avizoval, na tej petícii chýbalo cirka niečo málo cez desaťtisíc podpisov. Nuž dovoľte, aby som povedal, že keď je to teda toľko, čudujem sa, prečo sa nenaštartovala mašina, ba až mašinéria strán v opozícii a tento relatívne nie nedostupný, množinu nedoplnili. Len jednoduchým prepočtom, sto ľudí po sto podpisoch alebo dvesto ľudí po päťdesiat podpisoch, mohlo to byť, mohli si to rozdeliť, že kto by kde stál a koľko by toho zozbieral. Verím, že ten potenciál by tam bol. Týmto smerom sa, žiaľ, teda naši kolegovia nevydali, lebo inak keby bola tá petícia kompletná, mohli tri poslanecké kluby, ak si to dobre pamätám z rokovacieho poriadku, požiadať o zaradenie toho do programu. Predpokladám, že by bolo strane SMER nepríjemné to nezaradiť do programu. Už by to potom malo rádovo inú váhu. Ale týmto smerom sme sa nepohli. V prípade, že by SMER to tam nechcel zaradiť, tak kľudne sa mohlo pohroziť nejakou demonštráciou alebo nejakým spontánnym občianskym tlakom. To tiež sa nejakým spôsobom nedialo. A namiesto toho sa udiali len tlačovky a také ad hoc brífingy vo foyer, na ktoré mám svoj názor. To celé, ak sa tu prezentovalo dlhodobo, to znamená, že to, čo sme tu viac ako týždeň riešili, sa dotkne troch miliónov ľudí, jeden a pol milióna ľudí bude okradnutých, v zásade by nemal byť problém vytvoriť nejaký občiansky tlak a už vôbec nie dokončiť petíciu, i keď je leto, i keď sú dovolenky. Viete, keby sa naťahoval ten čas, ktorý sme tu naťahovali kvôli tomu z taktického hľadiska, aby sa dokončila petícia, aby sa nabudili ľudia, aby sa to logisticky spracovalo, tak by som to chápal, ale kvôli tomu sa to nerobilo. A to, čo tu prebiehalo, bolo naozaj pri všetkej úcte veľakrát trápne a v konečnom dôsledku len nabíjalo zásobníky SMER-u. Čiže toto sa tu nedialo. Túto obštrukciu som vtedy chápal a nedialo sa to. Prečo? Ono aj preto, že opozícia nám zlenivela, ale aj preto, že tomu chýbal, a som to tu spomínal, taký základný atribút, že to nebola celkom pravda, čo sa tu hovorilo. A chýbalo tomu veľmi dôležité, čo je dôležité na to, aby ste ľudí presvedčili, ten pocit spravodlivosti. Ten posun z 9 % na 4 %. Nič tragické sa nedeje. Ja som aj na dnešné vystúpenie veľmi, veľmi dobre spracované pána Sulíka hovoril, áno, ja s tým súhlasím, že budeme čeliť veľkým výzvam, ale to, čo my tu teraz riešime, ten posun 9 % na 4 %, to, akým výzvam my ideme čeliť a čomu ide čeliť Európa v rámci demografie, v rámci svojho socializmu, ktorý tu vybudovala, v rámci toho, že nechala vyrásť Čínu, je úplne, keď to trošku zjednoduším, sekundárne. Čiže po týchto ôsmich alebo koľkých dňoch, čo som aj naozaj tušil na začiatku, naozaj ma nikto nepresvedčil, že sme najgeniálnejší na svete, v Európe, v blízkom okolí, ani ma nikto nepresvedčil, že je tu zatiaľ ešte nepoznaný ekonóm hodný Nobelovej ceny. Som rád, a to chcem povedať, pardon teda, už takto na večer, ale to som mal chuť, aj cítil som, že to je dôležité, povedať, že som rád, že to vyzerá tak, že toto nebude slabučký parlament, že toto nebude len parlament vykonávač vôle exekutívy, ale že to bude parlament, ktorý bude vedieť v určitých momentoch exekutíve oponovať. Som rád, že zdá sa, že pozmeňujúci návrh o tom, že sa nebudú zvyšovať poplatky, sa prehodnotí. A tento pozmeňujúci návrh predložil pán Podmanický zo strany SMER. Takže skôr, vážení kolegovia, tiež ako sa tu začne niekto biť do pŕs, že neviem čo teraz si uvedomí, ja to len zopakujem, aby sa na to nezabudlo, predložil ho pán Podmanický zo strany SMER. A pokiaľ som si to dobre pozeral, tak môžem povedať, že je tam podpísaných 15 poslancov zo strany SMER. Som rád, že sa to takýmto spôsobom nejako profiluje, som rád, že parlament bude naberať na sile. A keď bude parlament spravodlivý, bude naberať veľmi prudko na sile. Teším sa na september, teším sa normálnu politickú opozičnú politiku. Tuná kolega pán Frešo nie je, lebo mi to tak včera vyčítal, že ako keby som sa tešil, že mi SMER tlieska. Nechcem takú jedovitú poznámku na jeho stranu vypustiť, že je mu možno smutno, že je mu netlieskal, nie ani možno preto, že zle hovorí, ale preto, že mu nemá kto tlieskať. Ono je to často veľmi smutné, keď je generál bez vojakov. Ale to už je problém asi u nich doma. A tam si nejakým spôsobom musia v tom urobiť poriadok. Ale pokiaľ majú byť alternatívou, tak na to, upozorňujem, je čas. A zase až toľko toho času nie je. Takže ak mi aj niekto zo strany SMER tlieska, tak v septembri mi tlieskať od nich nikto nebude, lebo budem robiť opozičnú politiku. Ale to chcem teda povedať, a som to tiež tuná spomínal, rekapitulujem, budem ju robiť s určitou takou noblesou a nebudem tu poslancov strany SMER urážať, zosmiešňovať a nebudem robiť ani amatérske chyby, ktoré som tu identifikoval, že vylejem na niekoho dva kýble špiny a potom prídem a chcem sa s tým niekým dohodnúť. Ja viem, že tu nikto podľa mojich vedomostí nechodil na westpoint, ale toto je z pohľadu stratégie pomaly učňovka, že takto sa nejakým spôsobom takticky nepostupuje. Ináč na to si naozaj počkám, som zvedavý, ako si budú navzájom tlieskať poslanci strany SMER a SaS pri návrhu, som sa včera niekde dočítal, že sa už ten návrh pripravuje, zjednodušenie alebo zľahčenie tých postihov pre prechovávateľov drog. Tak to mi naozaj príde, tak to sa na to teším, ako sa na to bude dať pozerať, ako si budete tlieskať navzájom, lebo keď to poviem, tak ako to je, ani brvou ste nemihli, keď šlo o poklopový zákon, teda o sprísnenie trestov v takejto veci, ktorú ste vy vyhodnotili ako takú, že nie je potrebná. Ale zdá sa, že idete do súzvuku s niečím takým, že to niekde treba zjednodušiť. Už len potom sa teším na ten pozmeňujúci návrh, ktorý dá možno niekto tuná z kolegov v druhom čítaní, že to, ako si ušúľať jointa, bude nepovinný predmet, to potom už naozaj bude vrchol celej tej symbiózy. Takže na to sa teším, lebo tých situácií nám parlament prinesie naozaj asi veľa. To som zvedavý. Chcem povedať aj to, že keď hľadáme na všetkom niečo pozitívne, na všetkom sa dá ono v zásade nájsť. Tak aj tu je také ponaučenie, nie poučenie, ale ponaučenie, pre nás, teda hlavne pre opozíciu, ako sa to nerobí. Žiaľ, musím to povedať, lebo takýmto spôsobom sa to nerobí. Mal som tu niečo tvrdšie povedať, ale nepoviem to. A nakoniec ešte poviem, že to trápenie počas tých dvoch týždňov malo svoj význam alebo, keď sme hľadali ten význam, ešte to dobré a potom aj ten význam, že keď sa podarí to, že sa tie poplatky nebudú zvyšovať, ak som to dobre počítal, verím, že tuná pán Mihál to má všetko v malíčku, tak mi to približne vychádza, že teraz pri tej existujúcej sume, ktorá tam je, keď sa nezvýšia, tak je to nejakých 450 mil. starých korún ročne a tá suma by sa každý rok mala zvyšovať. Keby tie poplatky boli o 30 mil. starých korún ročne vyššie, o nejakých 10 rokov by to už bolo niekde na úrovni 750 mil., po 20 rokoch by to bola miliarda. Čiže, vážení, keď si chcete spraviť také resumé z tohto trápenia, bolo to často trápenie, tak môžete mať a vedzte a majte dobrý pocit, že sa teda v zásade, dúfam, teda zajtra o deviatej podarí to, že tým sporiteľom, o ktorých sa tu hovorilo, o ktorých sa tu bilo, o budúcnosť ktorých sme sa tu všetci obávali, tak to vyzerá, sa nám, keď ten pozmeňujúci návrh prejde, podarí tieto peniaze približne na takejto úrovni ušetriť. Ďakujem pekne.